
Grozījumi Pacientu tiesību likumā
Izdarīt (Latvijas Republikas Saeimas un Ministru Kabineta Ziņotājs, Latvijas Vēstnesis, 2009, 205. nr.; 2011, 202. nr.; 2012, 190. nr.; 2013, 21., 191., 211. nr.; 2017, 259. nr.; 2018, 225. nr.; 2020, 244.nr.; 2022, 63., 120. nr.; 2023,75.nr.) šādus grozījumus:
 
1. Papildināt 1.panta otro daļu ar 7.punktu šādā redakcijā:
"7) pacienta rīkojums – rīkojums veltīgas ārstēšanas neuzsākšanai vai pārtraukšanai, kas ir pilngadīga pacienta noteikta griba rakstveidā vai veicot ierakstu vienotajā veselības nozares elektroniskajā informācijas sistēmā, ar kuru pacientam ir tiesības atteikties no atdzīvināšanas ārstniecības metodēm vai dzīvību uzturošās ārstniecības pie noteiktiem apstākļiem – termināls stāvoklis, veģetatīvs stāvoklis, minimāls samaņas stāvoklis, noteikt vēlmes un vērtības dzīves noslēgumā, kā arī pilnvarot citu personu izdot pacienta rīkojumu."
2. Papildināt ar 6.1 pantu šādā redakcijā:
"6.1 Pacienta rīkojums
 (1) Pacientam ir tiesības ārstniecībā vai pirms tās uzsākšanas izdot pacienta rīkojumu, pamatojoties uz ģimenes ārsta vai ārstējošā ārsta sniegto informāciju par pacienta rīkojumā noteiktiem stāvokļiem, par pacientam iespējamu vai diagnosticētu slimību, tās blaknēm un gaitu, kas radīs nenovēršamas sekas pacienta fiziskai un garīgai veselībai un samazinās dzīvildzi.

(2) Pacients pacienta rīkojumu aizpilda vienotajā veselības nozares elektroniskajā informācijas sistēmā, vai iesniedz savam ģimenes ārstam, kurš to reģistrē vienotajā veselības nozares elektroniskajā informācijas sistēmā, vai  nodod savam ārstējošam ārstam, kurš to reģistrē vienotajā veselības nozares elektroniskajā informācijas sistēmā. Ministru kabinets nosaka rīkojuma veltīgas ārstēšanas neuzsākšanas un pārtraukšanas veidlapas saturu, aizpildīšanas kārtību un glabāšanas nosacījumus.

(3) Ja pacients sava veselības stāvokļa dēļ nespēj pašrocīgi aizpildīt pacienta rīkojumu, to aizpilda pacienta ģimenes ārsts vai ārstējošais ārsts, kura saturu pacients apstiprina ar savu parakstu. Gadījumā, ja pacients veselības stāvokļa dēļ nespēj parakstīt ģimenes ārsta vai ārstējošā ārsta aizpildīto pacienta rīkojumu, to paraksta ģimenes ārsts vai ārstējošais ārsts divu ārstniecības personu klātbūtnē un reģistrē vienotajā veselības nozares elektroniskajā informācijas sistēmā.

(4) Pacients pacienta rīkojumu var grozīt vai izbeigt brīvi jebkurā laikā un jebkurā gribas izteikuma formā, arī atšķirīgā no sākotnējās gribas izteikuma formas. Pacients pacienta rīkojumu groza vai atceļ vienotajā veselības nozares elektroniskajā informācijas sistēmā vai ārstniecības persona, pamatojoties uz pacienta izteikto vēlmi vai rīcību, nodrošina pacienta rīkojuma izmaiņas vai atcelšanu vienotajā veselības nozares elektroniskajā informācijas sistēmā šā panta otrajā daļā noteiktajā kārtībā.

(5) Pacients ir tiesīgs saņemt valsts apmaksātu konsultāciju pie ģimenes ārsta vai pie ārstējošā ārsta par pacienta rīkojumā izteiktās gribas sekām, kas var rasties atsakoties no atdzīvināšanas ārstniecības metodēm vai atsakoties no dzīvību uzturošās ārstniecības. Ministru kabinets nosaka ārstniecības personu apmācības programmas saturu un apmācības nodrošināšanas kārtību.

(6) Pacienta rīkojums ir saistošs ārstniecības personām gadījumā, ja pacients sava veselības stāvokļa dēļ pats nespēj pieņemt lēmumu par piekrišanu ārstniecībai kopumā vai ārstniecībā izmantojamai metodei vai atteikšanos no ārstniecības kopumā vai ārstniecībā izmantojamās metodes, un, ja ir iestājusies situācija, par kuru pacients ir izdevis pacienta rīkojumu.

(7) Pacienta rīkojums pēc ieraksta veikšanas vienotajā veselības nozares elektroniskajā informācijas sistēmā ir spēkā piecus gadus."

